የፕሬዚዳንት ኦባማ ጉብኝት የአገራቱን ግንኙነት ወደ አዲስ ምዕራፍ መሸጋገሩን የሚያበስር ነው
የፕሬዚዳንት ኦባማ ጉብኝት የሁለቱ አገራት ግንኙነት ወደ አዲስ ምዕራፍ መሸጋገሩን የሚያበስር መሆኑን የመንግሥት ኮሚኒኬሽን ጉዳዮች ጽህፈት ቤት አስታወቀ ።ጽህፈት ቤቱ ለዋኢማ በላከው መግለጫ የፕሬዚደንት ኦባማን የኢትዮጵያ ጉብኝትን የኢትዮጵያንና ዩናይትድስቴትስ ኦፍ አሜሪካን ግንኙነት  ወደ  አዲስ ምዕራፍ መሸጋገሩን   በጉልህ የሚያበስር ነው ብለዋል ።ከዚህ ቀደም የኢትዮጵያና ዩናይትድ ስቴትስ ኦፍ አሜሪካ ግንኙነት በእርዳታ ሠጪና ተቀባይነነት መንፈስ ላይ የተመሠረት መሆኑን የጠቆመው መግለጫው አሁን ግን የሁለቱ አገራት ትብብርና አጋርነት በህዝቦች የጋራ ጥቅምን የሚያጎለብት ከፍታ ላይ መድረሱን አያያዞ ገልጿል ።ፕሬዚደንት ኦባማ በሥልጣን ላይ እያሉ ኢትዮጵያን የጎበኙ የመጀመሪያው የዩናይትድ ስቴስት ኦፍ አሜሪካ ፕሬዝዳንት መሆናቸውን ያተተው መግለጫው አገሪቱ በዓለም ፈጣንና ዘላቂነት ያለው ዕድገት በማስመዝገቧ፤ በአፍሪካ ቀንድ ሰላምና ጸጥታን እንዲሰፍን በማድረጓና የዴሞክራሲያዊ ሥርዓት ግንባታ እየጎለበተ በመመጣቱ ምክንያት በተፈጠረው ገጽታና ተሰሚነት ለፕሬዚዳንት ኦባማ ጉብኝት ተመራጭ አድርጓታል።መግለጫው እንዳመለከተው ኢትዮጵያ ሽብርተኝነትን ለመዋጋት በአፍሪካ አህጉር ከፍተኛ ጥረት እያደረገች መሆኑንና በተለይም በሶማሊያና በደቡብ ሱዳን  ሰላም ለማስፈን በመጫወት ላይ ባለችው ጉልህ ሚና  ከፍተኛ አድናቆት እየጎረፈላት እንደሚገኝ ገልጿል ።ሁለቱ አገራት ንግድና ኢንቨስትመንትን ለማስፋፋት፤ሽብርተኝነትን በጋራ ለመዋጋትና የአየር ንብረት ለውጥን በመቆጣጣር ረገድ  ስምምነት ላይ መድረሳቸው  ትልቅ ዋጋ ያለው ዲፕሎማሲያዊና ፖለቲካዊ ድል መሆኑን መግለጫው አስታውቋል ።ዩናይትድ ስቴትስ ኦፍ አሜሪካ በኢትዮጵያ በዴሞክራሲያዊ መንገድ የተመረጠውን መንግሥት በአመጽና በሃይል ለመጣል የሚደረግ ማንኛውንም እንቅስቃሴን በጽኑ እንደምታወግዝና እርምጃ ለመውሰድ የሚያስችል መግባባት ላይ መደረሱን ፕሬዚዳንት ኦባማ  መግለጻቸውን መግለጫው አመልክቷል ።በመጨረሻም  የመንግሥት ኮሙኒኬሽን ጉዳዮች ጽህፈት ቤት ለአዲስ አበባ ከተማ ነዋሪዎች ላሳዩት ጨዋነትና ተባባሪነትና የፀጥታ አካላት ጉብኝቱ የተሳካ ለማድረግ ላበከቱት አስተዋጽኦ ታላቅ ምስጋና አቅርቧል ።